Løsningsmodel 0 – Referencescenarie. Denne løsningsmodel indebærer ingen ændring af EU's politik.

Løsningsmodel 1 – Ikke-lovgivningsmæssige initiativer. Denne løsningsmodel går ud på at opstille retningslinjer for en bedre håndhævelse af de eksisterende EU-instrumenter over for uberettigede dataplaceringsrestriktioner i medlemsstaterne. Myndighedernes adgang til data til kontrolformål bør fremmes i overensstemmelse med medlemsstaternes gældende regler. Retningslinjer for bedste praksis på EU-plan bør gøre det lettere at skifte leverandør af cloudtjenester og portere data til en anden leverandør eller tilbage til brugernes egne IT-systemer.

Løsningsmodel 2 – Principbaseret lovgivningsmæssigt initiativ og samarbejdsramme. Denne løsningsmodel går ud på at indføre princippet om fri udveksling af data inden for EU, hvilket indebærer, at dataplaceringskrav forbydes, medmindre de er begrundet i hensynet til den nationale sikkerhed, og at enhver ny dataplaceringsrestriktion skal anmeldes. Virksomheder, der lagrer og/eller behandler deres data i en anden medlemsstat, skal give myndighederne adgang til disse data, hvis de anmodes herom i overensstemmelse med lovgivningen. Der fastsættes bestemmelser om skift af leverandør af cloudtjenester og portering af data til en ny leverandør eller tilbage til brugernes egne IT-systemer, og pålidelige fælles standarder og/eller certificeringsordninger for sikkerheden i forbindelse med lagring og/eller behandling af data fremmes gennem særlige bestemmelser. Centrale kontaktpunkter, der udpeges af medlemsstaterne, og en paneuropæisk strategigruppe bestående af disse kontaktpunkter skal lette udveksling og samarbejde med henblik på udvikling af fælles tilgange og bedste praksis samt en effektiv gennemførelse af de principper, der indføres.

En variant: Delmodel 2a: I stedet for et lovgivningstiltag og samregulering om dataportering er tilgangen i denne delmodel baseret på selvregulering med henblik på at forbedre betingelserne for dataportering, enten i forbindelse med leverandørskift eller tilbage til brugernes egne IT-systemer, herunder de processer, tidsfrister og gebyrer, der eventuelt finder anvendelse. Hvad angår sikkerheden i forbindelse med lagring og behandling af data, indebærer denne delmodel en præcisering af, at allerede gældende sikkerhedskrav fortsat gælder for erhvervsbrugere, når de lagrer eller behandler deres oplysninger i en anden EU-medlemsstat, også når denne lagring eller behandling er genstand for outsourcing til f.eks. en cloudtjenesteudbyder.

Løsningsmodel 3 – Detaljeret lovgivningsmæssigt initiativ. Denne løsningsmodel går ud på at fastsætte fuldt harmoniserede regler om uberettigede dataplaceringskrav (hvide eller sorte lister). En ramme for obligatorisk samarbejde gør det muligt at sikre myndighederne adgang til relevante data på tværs af grænserne. Cloudtjenesteudbydere forpligtes til at lette portering af data og offentliggøre tilstrækkeligt detaljerede oplysninger om de relevante processer, tekniske krav og omkostninger. Ifølge denne model skal der udvikles fælles standarder og en særskilt europæisk certificeringsordning for sikkerheden i forbindelse med cloudtjenesteudbyderes lagring og/eller behandling af data.